b'\n_START_ARTICLE_\nAnsambel Vikend\n_START_SECTION_\nZasedba\n_START_PARAGRAPH_\nUstanovni \xc4\x8dlani so bili vodja Rajko Petek, Miha Volk, Miha Lesjak in Peter Oseti\xc4\x8d. Leta 2012 se je ansamblu kot peti \xc4\x8dlan pridru\xc5\xbeil \xc5\xa1e Melvin Majcen. Dve leti pozneje, leta 2014, je pri\xc5\xa1lo do prve zamenjave. Oseti\xc4\x8d je zapustil ansambel, namesto njega se je ansamblu pridru\xc5\xbeil Gregor Gramc, nekdanji \xc4\x8dlan ansambla Nemir. Do nove menjave je pri\xc5\xa1lo leta 2016, ko je Majcna nadomestil Dejan Bojanec, nekdaj \xc4\x8dlan skupine Turbo Angels, ansambla Topli\xc5\xa1ka pomlad in ansambla \xc5\xa0trajk. Tudi z njim so se po letu in pol raz\xc5\xa1li. Namesto njega se jim je v za\xc4\x8detku leta 2018 pridru\xc5\xbeil Primo\xc5\xbe Osek, pred tem \xc4\x8dlan ansambla Poet in ansambla Mladi upi. Tako sedaj delujejo v zasedbi Rajko Petek kot harmonikar, Miha Volk kot kitarist, Gregor Gramc kot basist ter Miha Lesjak in Primo\xc5\xbe Osek kot vokalista.\n_START_SECTION_\nDelovanje\n_START_PARAGRAPH_\nZasedba je bila ustanovljena leta 2009. \xc5\xa0e istega leta so se uspe\xc5\xa1no predstavili na svojem prvem festivalu, in sicer novoletnem festivalu v Dolenjskih Toplicah. \xc5\xbde naslednje leto, leta 2010, so se odpravili na turnejo po ZDA in Kanadi, kjer so igrali slovenskim izseljencem. Med drugim so igrali na sprejemu ultramaratonskega plavalca Martina Strela v Torontu. Istega leta so se uspe\xc5\xa1no predstavili na kar petih festivalih, kar je pripomoglo, da so na prireditvi Slovenski slav\xc4\x8dek prejeli nagrado za najbolj obetavno skupino leta._NEWLINE_Leta 2011 so posneli videospot za skladbo Izgubil sem vse, ki je \xc5\xa1e vedno njihova najbolj predvajana skladba. _NEWLINE_Leta 2011 so skupaj s Skupino Gadi in Ansamblom Naveza posneli pesem Slovenski narodnjak, ki je bila uporabljena kot \xc2\xbbhimna\xc2\xab\xc2\xa0in uvod v koncert Zavriskaj muzikant v \xc5\xa0portni dvorani Marof v Novem mestu 14. oktobra 2011, s katerim so obele\xc5\xbeili 5 let delovanja portala Narodnjak.si. Za to pesem je bil posnet tudi videospot. Tega leta so bili \xc5\xa1e tretji\xc4\x8d zapored nagrajeni na festivalu v Dolenjskih Toplicah, uvrstili pa so se tudi v finale festivala na Vurberku._NEWLINE_V vseh naslednjih letih so nizali uvrstitve v finale prakti\xc4\x8dno vseh narodnozabavnih festivalov. Na ve\xc4\x8dini izmed njih so bili tudi nagrajeni. Najve\xc4\x8dji uspeh predstavlja zmaga na najpresti\xc5\xbenej\xc5\xa1em festivalu Slovenska polka in val\xc4\x8dek leta 2015, saj je njihov val\xc4\x8dek Sin zmagal tako po odlo\xc4\x8ditvi strokovne komisije kot tudi po glasovih gledalcev._NEWLINE_V letu 2013 so pripravili skupni projekt z Veselimi Dolenjci (skladba \xc4\x8ce muzikanta imela bo\xc5\xa1 za fanta), za katero so tudi posneli videospot. V istem letu so posneli \xc5\xa1e videospot za skladbo Za lep\xc5\xa1i spomin._NEWLINE_Leta 2014 so izdali pesem z videospotom v sodelovanju z Ansamblom Ognjeni muzikanti z naslovom Ognjeni vikend. V istem letu so posneli \xc5\xa1e videospot za polko Ko polko ure\xc5\xbeem. V letu 2015 pa \xc5\xa1e videospot za skladbo Lahko bi te objel._NEWLINE_V letih 2011, 2013 in 2014 so pripravili tri promocijske koncerte v Ve\xc4\x8dnamenski dvorani v Vinski Gori. S prvim so obele\xc5\xbeili drugo obletnico delovanja in izdajo prvega albuma Tebi, Vinska Gora. Na koncertih so kot gostje nastopili tudi mnogi drugi ansambli, med njimi Modrijani, Gadi, Posko\xc4\x8dni muzikanti, Veseli Dolenjci in Pogum._NEWLINE_V letu 2015 so posneli videospot s produkcijo Pratnemer za zmagovalni val\xc4\x8dek Sin. V letu 2016 so posneli z isto produkcijo \xc5\xa1e videospota Mala in Moj dan, naslednje leto pa \xc5\xa1e videospot za skladbo Daj, povej.'